## Pravilnik o uvjetima i načinu izdavanja Operativne licencije

### NN 5/2008 (11.1.2008.), Pravilnik o uvjetima i načinu izdavanja Operativne licencije

# MINISTARSTVO MORA, TURIZMA, PROMETA I RAZVITKA

111

Na
temelju članka 157. točka 2. i u skladu s člankom 167. stavak 1. Zakona o
zračnom prometu (»Narodne novine«, br. 132/98, 178/04 i 46/07) ministar mora,
turizma, prometa i razvitka, donosi

## PRAVILNIK

### O UVJETIMA I NAČINU IZDAVANJA OPERATIVNE LICENCIJE

Područje
primjene

Članak
1.

(1)
Ovim Pravilnikom propisuju se uvjeti i način izdavanja i produživanja
valjanosti Operativnih licencija zračnim prijevoznicima osnovanim u Republici
Hrvatskoj.

(2)
Odredbe ovoga Pravilnika ne primjenjuju se na obavljanje zračnog prijevoza
osoba, pošte i/ili tereta zrakoplovima bez motornog pogona i/ili mikrolakim
zrakoplovima, te na lokalne (panoramske) letove kod kojih se zračni prijevoz ne
obavlja između različitih aerodroma. Za ove operacije primjenjuju se propisi
koji se odnose na izdavanje Svjedodžbe o sposobnosti.

Pojmovi

Članak
2.

Pojmovi
koji se upotrebljavaju u ovom Pravilniku imaju sljedeće značenje:

(1)
*Poduzeće (undertaking)* je svaka fizička ili pravna osoba, bez obzira da li
stvara profit ili ne, i svako službeno tijelo bez obzira da li ima vlastitu
pravnu osobnost ili ne;

(2)
*Zrači prijevoznik (air carrier)* je poduzeće koje se bavi zrač­nim prijevozom s
važećom Operativnom licencijom;

(3)
*Operativna licencija (Operating licence)* je odobrenje koje Agencija za civilno
zrakoplovstvo (u daljnjem tekstu: Agencija) izdaje zračnom prijevozniku, a
kojom mu dopušta prijevoz putnika, pošte i/ili tereta, kako je navedeno u
operativnoj licenciji, uz naplatu i/ili naknadu;

4)
*Operativna licencija – tip A (Operating Licence Type A)* je odobrenje poduzeću
koje obavlja prijevoz zrakoplovima s MTOM (najvećom dopuštenom uzletnom masom)
od 10 tona ili većom i/ili zrakoplovima s 20 ili više sjedišta;

5)
*Operativna licencija – tip B (Operating Licence Type B)* je odobrenje poduzeću
koje obavlja prijevoze isključivo zrakoplovima s MTOM (maksimalnom uzletnom
masom pri polijetanju) manjom od 10 tona i/ili zrakoplovima s manje od 20
sjedišta;

(6)
*Svjedodžba o sposobnosti (Air Operator Certificate – AOC)* je dokument koji
izdaje Agencija, a kojim potvrđuje da poduzeće udovoljava propisanim uvjetima
za obavljanje djelatnosti javnoga zračnog prometa navedene u Svjedodžbi;

(7)
*Poslovni plan (business plan)* je detaljan opis komercijalnih djelatnosti
zračnog prijevoznika za određeno razdoblje, posebice u odnosu na razvoj tržišta
i planirana ulaganja, uključujući financijske i gospodarske učinke tih
djelatnosti;

(8)
*Financijsko izvješće uprave (management account)* je detaljno izvješće o
prihodima i rashodima u određenom vremenskom razdoblju, u kojem su razdvojeno
prikazane djelatnosti vezane uz zračni prijevoz od ostalih djelatnosti, te
dohodovne i nedohodovne stavke;

(9)
*Stvarni nadzor (effective control)* je odnos uspostavljen na osnovu prava,
ugovora ili drugih sredstava kojima se, odvojeno ili zajedno i uzimajući u
obzir činjenice ili primjenjivi zakon, daje mogućnost neposrednog ili posrednog
odlučujućeg utjecaja na poduzeća, posebice putem:

(a)
prava korištenja cijele ili dijela imovine poduzeća;

(b)
prava ili ugovora koji omogućava odlučujući utjecaj na sastav, glasovanje ili
odluke tijela poduzeća ili na drugi način omogućava odlučujući utjecaj na
vođenje poslovanja poduzeća.

Operativna
licencija

Članak
3.

(1)
Poduzeće koje namjerava obavljati zračni prijevoz putnika, pošte i/ili tereta
uz naplatu i/ili naknadu mora ishoditi odgovarajuću Operativnu licenciju. Samom
Operativnom licencijom se ne dodjeljuje pravo pristupa pojedinim zračnim
linijama ili određenim tržištima.

(2)
Agencija će poduzeću izdati Operativnu licenciju samo ako je:

(a)
glavno mjesto poslovanja zračnog prijevoznika (principal place of bussines) i
registrirani ured, ukoliko postoji, smješten u Republici Hrvatskoj; i

(b)
zračni prijevoz njegova glavna djelatnost, samostalno ili u kombinaciji s nekom
drugom komercijalnom operacijom zrakoplova ili popravkom i održavanjem
zrakoplova.

(3)
Poduzeće mora biti u potpunom ili većinskom vlasništvu, odnosno pod stvarnim
nadzorom, državljana članica Europske unije, osim ako međunarodnim ugovorima
koji obvezuju Republiku Hrvatsku nije drugačije određeno.

(4)
Poduzeće koje neposredno ili posredno sudjeluje u uprav­ljanju kroz posjed
kontrolnog paketa dionica zračnog prijevoznika mora također udovoljavati
zahtjevima iz stavka 3. ovoga članka.

(5)
Zračni prijevoznik mora u svakom trenutku biti u stanju, na traženje Agencije,
dokazati da udovoljava zahtjevima ovoga članka.

Gospodarsko-financijski
uvjeti za Operativnu licenciju tipa A

Članak
4.

Poduzeće
koji prvi put podnosi zahtjev za izdavanje Operativne licencije – tip A mora
dokazati da udovoljava gospodarsko-financijskim uvjetima, odnosno mora uz
zahtjev priložiti:

1.
Plan poslovanja za najmanje prve dvije godine poslovanja iz kojeg mora biti
razvidno:

a)
da u svakom trenutku može ispunjavati svoje stvarne i potencijalne obveze, koje
su utvrđene pod realnim pretpostavkama, za razdoblje od 24 mjeseca od početka
obavljanja djelatnosti;

b)
da može podmiriti svoje fiksne i operativne troškove koji nastaju kod
obavljanja djelatnosti prema planu poslovanja i koji su utvrđeni prema realnim
pretpostavkama, za razdoblje od tri mjeseca od početka operacija, ne uzimajući
u obzir prihode od obavljanja djelatnosti.

2.
Plan poslovanja, osim podataka iz točke 1. ovoga članka, mora detaljno navesti
podnositeljevu financijsku povezanost s drugim komercijalnim djelatnostima u
kojima podnositelj sudjeluje neposredno ili putem međusobno povezanih poduzeća.

3.
Najnovije financijsko izvješće uprave i završno financijsko izvješće za
prethodnu poslovnu godinu s mišljenjem revizora.

4.
Projiciranu bilancu, uključujući račun dobiti i gubitka za iduće dvije godine.

5.
Osnove za projekciju prihoda i rashoda za stavke kao što su gorivo, prevoznine
i tarife, plaće, održavanje, amortizacija, promjene tečaja, aerodromske
pristojbe, osiguranje, itd. Prognoze prometa/prihoda.

6.
Detaljne podatke o početnim troškovima koji su realizirani u razdoblju od
podnošenja zahtjeva do početka poslovanja i objašnjenje kako namjerava
financirati te troškove.

7
Detaljne podatke o postojećim i očekivanim financijskim izvorima.

8.
Detaljne podatke o vlasnicima/dioničarima, uključujući nacionalnost i vrste
dionica koje posjeduju i akt o osnivanju. Ako su dio grupe poduzeća, podatke o
njihovim međusobnim odnosima.

9.
Dinamički plan priljeva i odljeva sredstava s planom likvid­nosti za prve dvije
godine poslovanja.

10.
Detaljne podatke o financiranju kupnje/leasinga zrakoplova, uključujući u
slučaju leasinga, rokove i uvjete iz ugovora.

Promjene
u poslovanju

Članak
5.

(1)
Zračni prijevoznik mora unaprijed obavijestiti Agenciju o planovima za:
uvođenje nove usluge, nove linije, promjenama tipa ili broja korištenih
zrakoplova ili znatnoj promjeni opsega djelatnosti.

(2)
Zračni prijevoznik mora unaprijed obavijestiti Agenciju o planovima za uvođenje
nove usluge prema kontinentu ili dijelu svijeta a koje ranije nije pružao,
promjenama tipa ili broja zrakoplova, znatnijoj promjeni opsega djelatnosti.
Također mora unaprijed obavijestiti Agenciju o namjeravanim udruživanjima ili
preuzimanjima i u roku od četrnaest dana obavijestiti Agenciju o svakoj
promjeni vlasništva koje je 10% ili više od ukupnog vlasništva zračnog
prijevoznika ili njegovog matičnog ili osnovnog holding društva. Pod­nošenje
dvanaesto-mjesečnog poslovnog plana dva mjeseca prije razdoblja na koje se
odnosi u skladu s ovim stavkom smatra se prihvatljivom obaviješću o promjenama
tekućeg poslovanja i/ili uvjeta koji su uključeni u poslovni plan.

(3)
Zračni prijevoznik koji posjeduje važeću Operativnu licenciju – tip A i planira
promjenu vlasničke strukture ili djelatnosti što će znatno utjecati na njegove
financije, radi procjene daljnje financijske sposobnosti treba priložiti:

1.
Najnoviju internu bilancu uprave i završno financijsko izvješ­će za prethodnu
poslovnu godinu s mišljenjem revizora.

2.
Precizne pojedinosti o svim predloženim promjenama npr. promjeni vrste usluge,
predviđenom preuzimanju ili udruživanju, promjenama u dioničkom kapitalu,
promjenama dioničara, itd.

3.
Projiciranu bilancu s računom dobiti i gubitka za tekuću financijsku godinu,
uključujući sve predložene promjene u strukturi ili djelatnostima koje će
znatno utjecati na financijsku sposobnost.

4.
Prethodne i projicirane iznose rashoda i prihoda za stavke kao što su gorivo,
prevoznine i tarife, plaće, održavanje, amortizacija, promjene tečaja,
aerodromske pristojbe, osiguranje, itd. Prognoze prometa/prihoda.

5.
Izjave o priljevu sredstava i planovima likvidnosti za iduću godinu,
uključujući sve predviđene promjene u strukturi ili djelatnostima koje će
znatno utjecati na financijsku sposobnost.

6.
Detaljne podatke o financiranju kupnje/leasinga zrakoplova, uključujući u
slučaju leasinga, rokove i uvjete iz ugovora.

(4)
Ako promjene značajno utječu na financijski položaj zrač­nog prijevoznika,
zračni prijevoznik mora podnijeti i izmijenjeni poslovni plan koji obuhvaća te
promjene i koji pokriva razdoblje od najmanje 12 mjeseci od dana uvođenja
promjena.

Uvjeti
važenja Operativne licencije – tip A

Članak
6.

(1)
Zračni prijevoznik koji posjeduje važeću Operativnu licenciju – tip A mora
dostavljati Agenciji svake financijske godine relevantne podatke, i to:

1.
Završno financijsko izvješće s mišljenjem revizora u roku koji ne smije biti
duži od šest mjeseci nakon isteka relevantnog razdoblja i, po potrebi,
najnoviju internu bilancu uprave.

2.
Projiciranu bilancu, uključujući račun dobiti i gubitka za iduću godinu.

3.
Prethodne i projicirane iznose rashoda i prihoda za stavke kao što su gorivo,
prevoznine i tarife, plaće, održavanje, amortizacija, promjene tečaja,
aerodromske pristojbe, osiguranje, itd., te prognoze prometa/prihoda.

4.
Dinamički plan priljeva i odljeva sredstava s planom likvid­nosti za iduću
godinu.

(2)
Kada opravdano posumnja u postojanje financijskih problema kod zračnog
prijevoznika, Agencija može ocijeniti njegov financijski rad i može ukinuti
Operativnu licenciju ako ustanovi da zračni prijevoznik nije u stanju
udovoljiti stvarnim i potencijalnim obvezama u dvanaesto-mjesečnom razdoblju.
Agencija može, ako nije ugrožena sigurnost, izdati privremenu Operativnu
licenciju ovisno o financijskoj reorganizaciji zračnog prijevoznika.

Gospodarsko-financijski
uvjeti za Operativnu licenciju – tip B

Članak
7.

(1)
Poduzeće koji prvi put podnosi zahtjev za izdavanje Operativne licencije – tip
B mora u svakom trenutku imati raspoloživ neto kapital u iznosu od najmanje
80.000 €, ili jamstvo financijske institucije na isti iznos.

(2)
Kada opravdano posumnja u postojanje financijskih problema kod zračnog
prijevoznika, Agencija može ukinuti Operativnu licenciju ako ustanovi da zračni
prijevoznik nije u stanju udovoljiti stvarnim i potencijalnim obvezama
proizašlim iz njegova poslovanja.

Dostojnost
(good repute)

Članak
8.

(1)
U svrhu izdavanja Operativne licencije, poduzeće mora Agenciji dostaviti dokaze
da osobe koje će kontinuirano i stvarno upravljati poslovanjem poduzeća imaju
dobru reputaciju, da nisu bile pod stečajem, ili suspendirane ili da nisu bile
uključene u ozbiljan profesionalni ili kazneni prijestup. Kao dovoljan dokaz za
državljane drugih država Agencija će prihvatiti predočavanje dokumenata, koje
su izdala nadležna tijela države iz koje strani državljanin dolazi, a kojima
dokazuje da je udovoljeno tim zahtjevima.

(2)
Kada nadležna tijela države iz koje dolazi strani državljanin ne izdaju
dokument iz stavka 1. ovoga članka, takav dokument mora se nadomjestiti izjavom
ili prisegom, koju dotična osoba izjavljuje pred nadležnim sudskim ili upravnim
tijelom, ili, ukoliko je prikladno, pred javnim bilježnikom ili stručno
osposobljenim tijelom matične države ili države iz koje strani državljanin
dolazi. To tijelo ili javni bilježnik mora izdati potvrdu kojim se potvrđuje
autentičnost prisege ili izjave.

Osiguranje

Članak
9.

Zračni
prijevoznik mora imati važeću policu osiguranja kojom su osigurani putnici,
prtljaga, teret, pošta i treće osobe.

Registar
zrakoplova

Članak
10.

(1)
Zračni prijevoznik kojemu se izdaje ili produžava valjanost Operativne
licencije, mora raspolagati s jednim ili više zrakoplova, kroz vlasništvo ili
neki oblik leasinga.

(2)
Zrakoplovi koje koristi zračni prijevoznik moraju biti upisani u Hrvatskom
registru civilnih zrakoplova ili u registru zemlje članice Europske unije.

(3)
U slučaju da se ugovor o zakupu za zrakoplov registriran unutar Europske unije
smatra prihvatljivim prema članku 12. ovoga Pravilnika, Agencija neće
zahtijevati upis tog zrakoplova u Hrvatski registar civilnih zrakoplova ako bi
to zahtijevalo konstrukcijske promjene zrakoplova.

(4)
U slučaju kratkoročnih ugovora o zakupu, da bi se zadovoljile privremene
potrebe zračnog prijevoznika ili u izuzetnim prilikama, Agencija može dopustiti
odstupanje od zahtjeva iz stavka 2. ovoga članka

(5)
Kod primjene stavka 2. ovoga članka, a u skladu s primjenljivim propisima,
uključujući one koji se odnose na izdavanje Svjedodžbe o plovidbenosti,
Agencija će bez dodatne pristojbe i bez odgađanja, u Hrvatski registar civilnih
zrakoplova prihvatiti zrakoplove koji su u vlasništvu državljana drugih država
članica Europske unije. Za promjenu registracije zrakoplova ne naplaćuje se
dodatna pristojba.

Svjedodžba
o sposobnosti (AOC)

Članak
11.

Izdavanje
i valjanost Operativne licencije u svakom trenutku ovisi o posjedovanju važeće
Svjedodžbe o sposobnosti kojom se specificiraju djelatnosti obuhvaćene
Operativnom licencijom.

Sigurnosni
standardi

Članak
12.

(1)
Za potrebe osiguranja sigurnosnih standarda i odgovornosti, zračni prijevoznik
koji uzima u zakup zrakoplov od drugog poduzeća ili ga daje drugom poduzeću
mora prethodno od Agencije ishoditi suglasnost na sklapanje ugovora o zakupu.
Uvjeti za suglas­nost moraju biti sastavni dio ugovora o zakupu između
ugovornih stranaka.

(2)
Suglasnost na sklapanje ugovora o zakupu zrakoplova s posadom, zračnom
prijevozniku koji ima važeću Operativnu licenciju, daje se ako su ispunjeni
sigurnosni standardi koji su jednaki onima za izdavanje Svjedodžbe o
sposobnosti.

Valjanost
licencije

Članak
13.

(1)
Operativna licencija je valjana dok zračni prijevoznik udovoljava uvjetima
propisanim ovim Pravilnikom, s tim da Agencija mora preispitati da li zračni
prijevoznik udovoljava propisanim uvjetima godinu dana nakon prvog izdavanja i
svakih pet godina nakon toga.

(2)
Kada zračni prijevoznik prestane s radom u periodu dužem od šest mjeseci ili
ako nije počeo s radom šest mjeseci nakon što mu je izdana Operativna
licencija, mora pokrenuti postupak za ponovno izdavanje Operativne licencije.

(3)
Zračni prijevoznik mora tražiti ponovno izdavanje Operativne licencije i u
slučaju promjene jednog ili više elemenata koji utječu na pravni status
poduzeća, posebice u slučaju udruživanja ili preuzimanja.

(4)
Agencija mora ukinuti Operativnu licenciju zračnom prijevozniku protiv kojeg se
vodi stečajni ili sličan postupak ukoliko procijeni da ne postoje realni
izgledi za zadovoljavajuću financijsku rekonstrukciju u razumnom roku.

Rokovi
za podnošenje zahtjeva za izdavanje i produživanje Operativne licencije

Članak
14.

(1)
Zračni prijevoznik koji posjeduje važeću Svjedodžbi o sposobnosti, a koji
obavlja prijevoze zrakoplovima s MTOM (najvećom dopuštenom uzletnom masom) od
10 tona ili većom i/ili zrakoplovima s 20 ili više sjedišta, mora podnijeti
zahtjev za izdavanje Operativne licencije – tip A u roku od devedeset dana od
dana stupanja na snagu ovoga Pravilnika.

(2)
Zračni prijevoznik koji posjeduju važeću Svjedodžbi o sposobnosti, a koji
obavlja prijevoze isključivo zrakoplovima s MTOM (maksimalnom uzletnom masom
pri polijetanju) manjom od 10 tona i/ili zrakoplovima s manje od 20 sjedišta,
mora podnijeti zah­tjev za izdavanje Operativne licencije – tip B u roku od
godinu dana od dana stupanja na snagu ovoga Pravilnika, odnosno u roku od
trideset dana nakon produženja valjanosti Svjedodžbe o sposobnosti.

(3)
Poduzeće koje nema važeću Svjedodžbu o sposobnosti zah­tjev za izdavanje
Operativne licencije podnosi najmanje devedeset dana prije planiranog početka
izvođenja operacija.

(4)
Poduzeće koje je odbijeno sa zahtjevom za izdavanje Operativne licencije može
se obratiti s upitom Europskoj komisiji.

(5)
Odluke Agencije o izdavanju ili ukidanju Operativne licencije objavljuju se u
Službenom listu Europskih zajednica.

Prijelazne
i završne odredbe

Članak
15.

(1)
Primjena odredbe članka 3. stavka 2. ovoga Pravilnika odgađa se do trenutka
pristupanja Republike Hrvatske Europskoj uniji. Do početka primjene ove odredbe
poduzeća moraju biti u potpunom ili većinskom vlasništvu domaće fizičke ili
pravne osobe, pod uvjetom da su dvije trećine članova uprave i nadzornog odbora
društva hrvatski državljani s prebivalištem u Republici Hrvatskoj.

(2)
Odredbe članka 7. stavka 1. ovoga Pravilnika o najmanjem raspoloživom neto
kapitalu u iznosu od 80.000 € primjenjivat će se od 1. siječnja 2009., do kada
zračni prijevoznik, u svrhu ocjene financijske sposobnosti, mora u svakom
trenutku moći predočiti dokaz o najmanje raspoloživom neto kapitalu u iznosu od
40.000 € ili jamstvo financijske institucije na isti iznos.

(3)
Primjena odredbe članka 10. stavka 2. ovoga Pravilnika odgađa se do trenutka
pristupanja Republike Hrvatske Europskoj uniji. Do početka primjene ove odredbe
zrakoplovi koje koristi zrač­ni prijevoznik moraju biti upisani u Hrvatskom
registru civilnih zrakoplova.

(4)
Primjena odredbe članka 14. stavka 4. ovoga Pravilnika odgađa se do trenutka
pristupanja Republike Hrvatske Europskoj uniji.

(5)
Primjena odredbe članka 14. stavka 5. ovoga Pravilnika odgađa se do trenutka
pristupanja Republike Hrvatske Europskoj uniji. Do početka primjene ove odredbe
Odluke Agencije o izdavanju ili ukidanju Operativne licencije objavljuju se u
»Narodnim novinama«.

(6)
Početkom primjene ovoga Pravilnika prestaju vrijediti odredbe članka 4. i
članka 14. stavak 1. Pravilnika o uvjetima i načinu izdavanja Svjedodžbe o
sposobnosti (»Narodne novine«, broj 65/06).

(7)
Do početka rada Agencije poslove određene ovim Pravilnikom obavljat će
Ministarstvo mora, turizma, prometa i razvitka.

Stupanje
na snagu

Članak
18.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-01/07-02/41
Urbroj: 530-09-07-1
Zagreb, 20. prosinca 2007.

Ministar

mora, turizma, prometa i razvitka

**Božidar Kalmeta,**
v. r.

Pravilnik, NN 5/2008-111
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)